
DIPOSICIÓ FINAL.

DIPOSICIÓ TRANSITÒRIA.

CAPÍTOL 1. FONAMENT, OBJECTE I NATURALESA. 

Article 1.

Aquesta ordenança es dicta en exercici de les atribucions que atorga a l'Ajuntament l'article 7 i 38 del Reial Decret Legislatiu 339/1990 pel qual s'aprova el text articulat de la Llei sobre trànsit, circulació de vehicles a motor i seguretat vial i de l'article 19 del Reglament del patrimoni de les entitats locals.

Article 2.

Aquesta ordenança té per objecte regular les condicions i procediment d'atorgament de llicències de guals i de reserves d'estacionament a la via pública.

Article 3.

1. Les llicències per a guals i reserves d'aparcament tenen la consideració tècnica de llicència per a ús comú especial de la via pública i, per tant, li són aplicables les previsions de la normativa sobre patrimoni de les entitats locals que regulen aquest tipus d'ús.

2. No alterarà aquesta consideració el fet que l'expedient d'atorgament s'hagi iniciat d'ofici o a instància de particular.

3. La senyalització d'un gual o d'una reserva d'aparcament i, eventualment, el pagament de les taxes que pertoquin, són independents del fet que la via pública a la qual donen sortida estigui permès o prohibit aparcar.

Article 4.

Als efectes d'aquesta ordenança, sota la denominació genèrica de via pública, s'hi inclouen:

a. Els carrers, places, parcs i altres espais d'ús públic de titularitat municipal.

b. Les propietats particulars que estiguin afectes a l'ús públic.

Article 5.

1. Les llicències per a senyalitzar guals i reserves d'aparcament s'entenen atorgades salvat el dret de propietat i sense perjudici de tercers.

2. La revisió i revocació de la llicència es faran en al forma prevista en aquesta ordenança

CAPÍTOL 2. GUALS.

Secció 1. Concepte de gual, beneficiaris, nombre màxim i caducitat de la llicència.

Article 6.

1. S'entén per gual l'espai de via pública pel qual transcorre l'accés per a la sortida i entrada de vehicles a un local que serveix de garatge o en el que, per raó de l'activitat econòmica que s'hi fa o a la qual està vinculat, es necessita guardar-hi algun vehicle.

2. Només poden atorgar-se llicències per a guals a favor dels titulars dels immobles on hagin de guardar-se els vehicles o dels titulars dels negocis indicats a l'apartat primer d'aquest article que compleixin les condicions fixades en aquesta ordenança.

3. En el cas de finques en règim de propietat horitzontal en les que el gual doni accés a diverses places d'aparcament de més d’un titular, la llicència s'atorgarà a la comunitat de propietaris, no als titulars de cada plaça d'aparcament.

Article 7.

1. No es podrà atorgar llicència per a gual per a locals on es desenvolupi una activitat econòmica o hi estiguin vinculats directament, excepte que l'activitat que s'hi faci tingui una relació directa amb el pas de vehicles per la via pública per a accedir-hi o sigui necessari per a guardar els vehicles vinculats a la pròpia activitat. Tenen aquesta relació directa com a mínim els tallers mecànics de vehicles, els locals de venda de vehicles, els locals on es fa rentat de vehicles i els locals relacionats amb l’activitat de transport de mercaderies. 

2. Si l’activitat que està autoritzada al local permet atorgar la llicència de gual, aquest local haurà de tenir una superfície mínima de 40 m2 destinada a càrrega i descàrrega que haurà d'estar lliure de qualsevol element o material.

3. El local no haurà de tenir aquesta superfície lliure en els casos que el sol·licitant justifiqui que, per la seva activitat, no necessita fer operacions de càrrega i descàrrega de material dins del local.

4. Si una altra normativa específica fixa per a les operacions de càrrega i descàrrega altres condicions més restrictives, els seran d'aplicació de forma preferent.

Article 8.

1. Com a norma general només s'admet una llicència de gual per a cada edifici, excepte en els casos de locals de negoci referits en aquesta ordenança.

2. Per a poder obtenir la llicència, cal que es compleixi un dels dos requisits següents:

· L’edifici ha de tenir la llicència de primera ocupació.

· Si l’obra encara no està acabada i no té la llicència de primera ocupació, l’edifici ha de complir com a mínim amb els paràmetres d’alçada, ocupació, edificabilitat i separacions que fixi el Pla General i hagi acabat el tancament de façana.

3. Estan exceptuats de justificar l’obtenció de llicència de primera ocupació els edificis construïts abans que l’Ajuntament comencés a tramitar aquestes llicències (1992).

Article 9.

1. En edificis de nova construcció s’ha de preveure una única entrada que doni servei al nombre mínim de places d’aparcament que hagi de tenir segons les previsions d’aparcament que fixi el PGOU pels actes d’edificació. S’excepcionen els casos indicats en el punt c de l’apartat següent.

2. En els edificis de nova construcció, a més del anterior, es podrà autoritzar la senyalització d'un segon gual per a accés a aparcament en un sol edifici sempre que es compleixin els requisits següents:

a. Si l’aparcament comunitari indicat a l’apartat anterior té una capacitat igual o superior a 1,5 places per habitatge, no es podrà autoritzar un altre gual.

b. Si l’aparcament comunitari indicat a l’apartat a té una capacitat inferior a 1,5 places per habitatge, es podrà atorgar llicència per al segon gual si el local al que dóna accés té una superfície que, aplicant els criteris de superfície mínima per plaça d’aparcament que fixi el PGOU per a actes d’edificació, permeti encabir-hi com a mínim 5 vehicles.

c. En casos excepcionals en els qual es justifiqui que tècnicament és impossible o bé ocasiona greus dificultats complir el que s’ha indicat, l’Ajuntament podrà atorgar llicència per al segon gual que no compleixi els requisits indicats.

d. Si la ubicació dels accessos a l'edifici ho permet, l’Ajuntament podrà exigir que es construeixi per a accedir als dos locals un únic espai de gual de dimensions no superiors a 5 m.

3. En edificis ja acabats, es podrà autoritzar la senyalització d'un segon gual per a accés a aparcament particular en un sol edifici sempre que es compleixin els requisits següents:

a Si l’aparcament comunitari al qual s’accedeix per un sol gual dóna servei al nombre mínim de places d’aparcament que hagi de tenir segons les previsions d’aparcament que fixi el PGOU pels actes d’edificació, s’aplicarà el que diu al punt anterior.

b Si no compleix el que indica l’apartat anterior, s’intentarà que el segon gual doni servei al nombre mínim de places que resultin d’aplicar els paràmetres del PGOU en relació al nombre d’habitatges.

c Si no és possible complir amb el que indica l’apartat anterior, s’estudiarà cada cas concret tenint en compte principalment la capacitat del local i les característiques físiques de l’edifici.

4. Si no és de forma excepcional i per causes de necessitat clarament justificades, no s’atorgarà llicència per a senyalitzar un tercer gual per a aparcament.

Secció 2. Procediment d’atorgament de la llicència.

Article 10.

1. Els expedients per a senyalitzar guals o per a canviar el titular es poden iniciar a instància de particular o d'ofici.

2. Els expedients de renovació de la llicència només s’iniciaran a instància de part.

Article 11.

1. Els sol·licitants han d’incloure a la petició la documentació següent:

a Nom i cognoms de la persona titular i, si és necessari, del seu representant.

b Dades del local al que ha de servir el gual, incloent adreça complerta i referència cadastral.

c Si és per a aparcament particular, data de la llicència de primera ocupació de l’edifici.

d Si és per a un local de negoci, indicació de l’activitat que s'hi fa o vol fer i data de l'autorització d'obertura.

e Croquis de l'emplaçament de l'edifici en relació als carrers més propers.

f Plànol acotat o d'escala 1:100 o 1:50 del local i la part de via pública afectada indicant la vorera, amplada del carrer, tots els arbres i elements de mobiliari urbà afectats, l’espai ocupat pel gual i, si és necessari, l'espai lliure reservat per a càrrega i descàrrega dins del local.

g Plànol a escala o acotat del gual que es vol instal·lar.

h Nombre de vehicles que pot encabir el local.

i Certificat de tècnic competent que garanteixi que el locals compleix amb tota la normativa urbanística, contra incendi i seguretat de l’edifici.

j Si és canvi de titular, acceptació del titular anterior. 

2. En el cas de canvi de titular, si els documents b, c, d, e, f, g o h ja consten a l’Ajuntament i no varien, no caldrà aportar-los.

3. En el cas de canvi d’activitat, si els documents b, c, e, f. g o h ja consten a l’Ajuntament i no varien, no caldrà aportar-los

4. El procediment d’atorgament serà el següent:

· Informe dels Serveis Municipals amb el contingut fixat a l’Article 14.

· Resolució en el sentit d'atorgar la llicència i incloure el titular en el padró fiscal corresponent o de denegar la llicència.

5. La denegació serà sempre motivada.

6. Transcorregut el termini de 3 mesos sense haver notificat la resolució de la petició, aquesta s'entendrà desestimada per silenci administratiu.

Article 12.

1. S'iniciaran d'ofici els expedients quan els serveis municipals detectin que s'està utilitzant un espai de via pública com a gual i no hi hagi cap autorització municipal per a fer-ho o quan es detecti que el beneficiari real no és el que consta a l’Ajuntament.

2. En aquest cas, el procediment serà el següent:

· Informe dels Serveis Municipals.

· Audiència a l'interessat durant un termini de 10 dies.

· Informe sobre les eventuals al·legacions.

· Resolució en el sentit d'atorgar-lo i incloure'l en el padró fiscal corresponent o de prohibir la seva existència.

3. En la tramitació, l'interessat haurà d'aportar els documents indicats a l’article 11.

4. Transcorregut el termini de 3 mesos des de la notificació de l'inici de l'expedient sense haver-lo resolt per causes imputables a l’interessat, s'entendrà caducat el procediment i, per tant, no autoritzada l’existència d’un gual.

Article 13.

1. Si en la tramitació es comprova que el gual pot afectar a mobiliari urbà, l’interessat haurà de fer-se càrrec de les despeses de trasllat.

2. Si en la tramitació es comprova que el gual requereix el trasllat d’un arbre, s’atorgarà a l’interessat un termini d’audiència de 10 dies indicant-li totes les condicions del trasllat i el seu preu trasllat. Si no fa al·legacions en aquest termini, s’entendrà que accepta el trasllat de l’arbre.

Article 14.

En l'informe sobre les llicències de guals es tindrà en compte el següent:

· Compliment dels requisits fixats en aquesta ordenança.

· Incidència sobre el trànsit i les places d'aparcament lliure que es perden.

· Característiques tècniques del gual

· Necessitat o no de moure mobiliari urbà o arbres.

· Proposta d’atorgament o denegació segons aquesta ordenança.

Article 15.

L'òrgan que hagi de resoldre, en analitzar els expedients, podrà tenir en compte altres circumstàncies per a valorar la conveniència o no d'atorgar la llicència de gual.

Secció 3. Renovació, revisió, revocació i renúncia de les llicències.

Article 16.

1. La durada de les llicències per a guals és de 15 anys.

2. Com a màxim dins dels 3 mesos següents a la finalització del període esmentat el titular haurà de sol·licitar la pròrroga per a un nou període de 15 anys.

3. Amb aquesta sol·licitud caldrà aportar els documents indicats a l’article 11, excepte els que ja constin a l’Ajuntament i no hagin variat. El document “i” caldrà aportar-lo en tos els casos.

4. Si transcorregut aquest període, no s’ha sol·licitat la renovació, s’entendrà caducada la llicència automàticament.

5. L’Ajuntament en els 3 darrers mesos de cada any comunicarà a totes les persones que hagin de renovar-lo l’any següent l’obligació de fer-ho.

Article 17.

1. L'Ajuntament podrà revocar les llicències per a guals o revisar-ne les condicions en els casos següents:

· Si canvien les característiques del local o l'activitat que va justificar l'atorgament de la llicència.

· Si canvien les circumstàncies de la via pública a la qual té sortida.

· Si canvien o s'aprecien noves necessitats de l'interès general.

· Si canvia la normativa aplicable.

2. El procediment serà anàleg al citat a l'article 12.

3. Llevat de casos d'urgència, l'acord de revisió o revocació de la llicència donarà un termini mínim de 3 mesos i màxim de 6 mesos per tal que el titular s'adapti a la nova situació

4. La revocació de la llicència no donarà lloc a indemnitzacions per al seu titular.

5. En el cas de revocació per causes no imputables a l’interessat, la reposició de la via pública a l'estat normal correspondrà a l'Ajuntament. En cas contrari correspondrà a l’interessat i, si no ho fa, l’Ajuntament podrà assumir la reposició per via d’execució subsidiària.

Article 18.

1. El titular podrà renunciar al gual mitjançant un escrit adreçat a l’Ajuntament afirmi que el locals ja no necessita el gual i que hi renuncia.

2. L’Ajuntament l’acceptarà i el donarà de baixa al padró si no concorren les circumstàncies fixades a l’article 12 i si no hi ha circumstàncies d'interès públic que recomanin mantenir-lo.

3. Si s’accepta la renúncia, el titular haurà d’assumir les despeses de desmuntar el gual, reposar la via pública a l’estat normal seguint les indicacions dels serveis municipals i retornar la placa de gual.

Secció 4. Condicions de les llicències.

Article 19.

1. Els edificis de nova construcció o subjectes a una reforma integral hauran de contenir les previsions necessàries per tal que totes les places d'aparcament que contingui tinguin un sol accés comú des de la via pública, excepte quan, per aplicació de la normativa vigent al moment de demanar-lo calgui establir l’entrada i sortida per llocs diferents.

2. Aquest accés haurà de situar-se de tal forma que l’espai ocupat pel gual estigui situat a una distància prudencial de tots els elements que hi ha a la via pública (arbres, fanals, papereres…)

3. Si no fos tècnicament possible aquesta separació, el trasllat dels elements afectats haurà de demanar-lo el titular, assumir-ne l’execució seguint les indicacions dels Serveis Municipals i assumir-ne els costos.

Article 20.

1. L'atorgament d'una llicència per a senyalitzar un gual comporta la prohibició per a tothom, fins i tot el seu titular, d'aparcar-hi al davant o deixar-hi elements que dificultin o impedeixin la sortida de vehicles.

2. Les conseqüències de l'aparcament davant d'un gual les regularà l'ordenança municipal de circulació.

Article 21.

Durant la Festa Major, Fira, Mercat Setmanal o altres esdeveniments anàlegs l'Ajuntament podrà limitar el dret a accedir a l'edifici a través del gual en els casos i pel temps que sigui imprescindible per a garantir el bon funcionament d’aquests esdeveniments.

Article 22.

1. Com a norma general, no es concediran llicències de guals sobre els passos de vianants o rampes per a minusvàlids construïdes a la vorera.

2. Només excepcionalment es podrà autoritzar un gual sobre un pas de vianants o una rampa per a minusvàlids si l'interessat justifica clarament la impossibilitat o greu inconvenient d'instal·lar-lo en un altre lloc i si les característiques de la via a la qual dóna sortida ho permeten.

3. Per a aprofitar al màxim l'espai que quedi lliure en la via pública per a aparcar-hi vehicles, l'atorgament de la llicència de gual ha de ser tal que entre ell i les cantonades, passos de vianants i altres guals no quedin en la via pública espais lliures inutilitzables per a aparcar per la qual cosa es fixa l'espai mínim que cal deixar en 4,5 metres.

4. Si no es pot deixar l'espai citat, la darrera llicència de gual que s'hagi sol·licitat s'atorgarà per al total de l'amplada necessària més la que queda inutilitzada.

Secció 5. Senyalització i característiques tècniques 

Article 23.

1. La senyalització d'un gual autoritzat haurà de fer-la l'interessat amb càrrec seu de la forma que fixi aquesta ordenança i sota la direcció dels tècnics municipals.

2. La senyalització es farà de la forma següent:

a. A la façana exterior de l'edifici just al davant del gual, en un lloc visible i a una alçada màxima de 2,20 m hi haurà una placa, facilitada per l'Ajuntament, indicadora de l'existència del gual, del seu número, de la prohibició d'aparcar.

b. A terra, si hi ha un desnivell entre el paviment de la vorera i el de la calçada, s'hi instal·larà una rampa d'obra integrada en el bordó de la vorera amb les característiques fixades en aquesta ordenança.

c. Si entre el paviment del local i el paviment de la via pública hi ha desnivell, la rampa s’integrarà dins l’espai del local.

d. Davant els accessos autoritzats caldrà pintar a la calçada, a una distància de la vorada i paral·lela a ells una línia contínua groga (segons norma UNE-4813 referència B-502) de 15 cm d'amplada a trams iguals de 0,5 a 1 m de llargada i amb la longitud total de l'espai ocupat pel gual.

3. El rebaix de la vorera afectarà com a màxim els 60 cm més propers a la calçada. La resta de al vorera es mantindrà amb la seva rasant original i conservarà una amplada lliure mínima de 90 cm si la vorera ho permet.

4. Les característiques de disseny i materials utilitzables en la construcció dels guals són els fixats en l’annex 1 d’aquesta ordenança com a model A.

5. Si l’amplada de la vorera no permet deixar el pas de 90 cm citat a l’apartat 3, el gual serà del model B fixat en l’annex 2 d’aquesta ordenança. 

6. Si la reduïda amplada del carrer o de la vorera o altres circumstàncies ho recomanen, la Comissió Municipal de Govern podrà, de forma justificada, autoritzar un altre sistema.

7. Els materials utilitzats en l’acabat superficial de les voreres i vorades que s’hagin de modificar amb el gual seran de les mateixes característiques que els de la vorera adjacent.

Article 24.

1. La longitud autoritzada a la llicència serà igual a l’amplada que quedi lliure per al pas exclusiu de vehicles en la línia de façana, augmentat com a màxim en un metre si és necessari. No es comptabilitzarà com a amplada reservada per al pas exclusiu de vehicles la part reservada per a la sortida de vianants, que haurà d’estar degudament protegida.

2. En carrers de menys de 6 metres d’amplada de la calçada, per tal de facilitar l’entrada i sortida de vehicles, es podrà autoritzar la prolongació de la senyalització horitzontal en un metre més per cada banda si un cop construït el gual amb la màxima longitud que permet el punt anterior, persisteixen les dificultats d’accés.

3. Quan aquest gual serveixi d’accés a camions de gran tonatge o radi de gir reduït, la llargada del gual podrà ser superior en un màxim de dos metres i mig a la de la porta.

Article 25.

1. Si les característiques del vial al que dóna sortida el gual dificulten el gir de forma notable, de forma excepcional es podrà senyalitzar amb prohibició d’aparcar una zona a costat contrari del vial per tal de facilitar la maniobra.

2. La senyalització es farà amb pintura groga amb característiques similars a les indicades a l’article 23.2.d.

3. La senyalització d’aquest espai no es comptabilitzarà als efectes del pagament dels tributs vinculats al gual.

Article 26.

El titular de la llicència haurà de mantenir tots els elements indicatius del gual (senyal, obres i pintura) en perfecte estat de conservació i haurà d’assumir totes les despeses que siguin necessàries per a aquest manteniment.

Article 27.

Quan es produeixi un canvi d’activitat o de titular de la llicència, el sol·licitant haurà d’adaptar la senyalització i les característiques del gual a les previsions d’aquesta ordenança.

CAPÍTOL 3. RESERVES D'APARCAMENT.

Secció 1. Concepte i beneficiaris.

Article 28.

1. S'entén per reserva d'aparcament la limitació a la possibilitat d'aparcar en un espai concret de la via pública que s'atorga a favor d’un o més vehicles concrets vinculats a activitats d'interès general o a vehicles de minusvàlids.

2. Només poden atorgar-se llicències per a reserves d'aparcament a les administracions públiques o empreses que prestin serveis públics o d'interès general.

3. Només els vehicles vinculats directament a la prestació del servei poden aparcar en la zona reservada.

Secció 2. Procediment.

Article 29.

1. El procediment és el fixat per a l'atorgament de llicències de guals.

2. El sol·licitant d’una reserva que no sigui per a vehicles de minusvàlids ha d’incloure a la petició la documentació següent:

a Nom i cognoms de la persona titular i, si és necessari, del seu representant.

b Plànol a escala de l'emplaçament incloent l’espai ocupat per la reserva en relació als carrers més propers, amplada del carrer, tots els arbres i elements de mobiliari urbà afectats i.

c Relació de vehicles que s’han de beneficiar o sistema d’identificació comú a tots ells.

d Si és canvi de titular, acceptació del titular anterior. 

3. Si no hi ha un altre sistema d’identificació comú, el beneficiari haurà d'actualitzar la relació de vehicles amb les altes i baixes que es produeixin de vehicles vinculats al servei.

4. L’Ajuntament podrà acceptar la relació de vehicles a favor dels quals es fa la reserva o excloure’n justificadament els que no compleixin les condicions fixades en aquesta ordenança.

5. Els sol·licitants de reserves d’aparcament per a minusvàlids han d’incloure a la petició la documentació següent:

a Nom i cognoms de la persona titular.

b Indicació del lloc on es demana senyalitzar la reserva.

c Justificació de la minusvalia i distintiu expedit per l’òrgan competent.

d Matrícula, marca i model del vehicle que s’han de beneficiar.

Secció 3. Revisió i revocació de les llicències.

Article 30.

Les llicències per a reserva d'aparcament són revisables i revocables en els mateixos casos que les de guals.

Secció 4. Senyalització.

Article 31.

1. Les zones de reserves d'aparcament que no siguin per a minusvàlids es delimitaran amb senyals verticals, segons model autoritzat per l'Ajuntament,. que es referirà als models fixats en el catàleg del Ministeri de Foment i que indicaran la reserva, el seu punt d'inici, el del seu final i, eventualment, dels intervals temporals d’horari que l'afecten.

2. Si les característiques de la via pública ho demanen també caldrà senyalitzar-lo mitjançant la pintura en groc d’una línia en ziga-zaga en el ferm de la via pública de l'espai al que afecta la reserva d'aparcament amb les mateixes característiques que les indicades a l’article 23.2.d.

3. El beneficiari haurà d'assumir el cost de l'adquisició del material, la realització dels treballs de senyalització i manteniment totes les altres despeses que es generin.

Article 32.

1. Les zones de reserva d’aparcament per a minusvàlids es senyalitzaran amb un senyal vertical indicatiu de la prohibició d’aparcar excepte pel vehicle beneficiat i amb pintura groga a terra.

2. Les despeses de senyalització les assumirà l’Ajuntament.

CAPÍTOL 4. INFRACCIONS I SANCIONS.

Article 33.

1. Les infraccions als preceptes d'aquesta ordenança que no estiguin tipificades en una altra normativa es sancionaran amb multes de fins a all màxim legal previst en la normativa sobre règim local i, en cas de reincidència, amb la retirada de la llicència de gual.

2. Per a graduar les sancions es tindrà en compte la mala fe, l‘afecció sobre l'interès públic i la reincidència.

3. La imposició de sancions és independent de l'obligació de reposar els béns malmesos com a conseqüència de la infracció que ha causat del dany.

Article 34.

La tramitació de l'expedient es farà seguint la normativa de la Generalitat en matèria sancionadora.

Article 35.

La prescripció de les infraccions i sancions es produirà als sis mesos.

DIPOSICIÓ FINAL.

Aquesta ordenança entrarà en vigor el mateix dia de la seva publicació al Butlletí Oficial de la Província.

DIPOSICIÓ TRANSITÒRIA.

1. L’actualització dels guals existents a aquesta normativa es farà de la forma següent:


· Els que tinguin una antiguitat amb el mateix propietari superior a 5 anys, hauran de fer-ho abans del 31.12.2005.

· Els que tinguin una antiguitat amb el mateix propietari inferior a 5 anys, hauran de fer-ho abans del 31.12.2007.

2. L'Ajuntament comunicarà anualment a tots a tots els interessats que no s’hagin adaptat, l’obligació de fer-ho.

3. Si en el termini indicat els particulars no han fet aquestes adaptacions, l'Ajuntament les farà per via d'execució subsidiària i podrà repercutir el cost als beneficiaris. 

DILIGÊNCIA: Aquesta ordenança la va aprovar inicialment el ple en sessió de 13 de març del 2000 i va quedar aprovada definitivament de forma automàtica per no haver-s’hi presentat al·legacions el dia 10 de maig del 2000.

